Suomen lainsäädännön mukaan ihmiskauppaa on – toisen henkilön paritusrikoksen kaltainen seksuaalinen hyväksikäyttö – pakkotyö tai muunlainen ihmisarvoa loukkaaviin olosuhteisiin saattaminen – elinkauppa taloudellisessa hyötymistarkoituksessa. Oleellista ihmiskaupan tunnusmerkistön täyttymiselle on, että rikoksen uhri on erehdytetty tai hänet on riippuvaista asemaa tai turvattomuutta hyväksi käyttäen alistettu esim. toimimaan prostituoituna. Rangaistus ihmiskaupasta on vähintään 4 kuukautta ja enintään 6 vuotta vankeutta. Törkeän ihmiskaupan rangaistusasteikko on 2–10 vuotta vankeutta. Lähde: Ihmiskauppaa.fi

Reilut neljä vuotta vankeutta, josta istutaan käytännössä noin puolet eli reilut kaksi vuotta.

Näin vähällä selviää Suomessa siitä, että pitää 16-vuotiasta tyttöä vankina lähes orjamaisissa oloissa ja pakottaa tämän sukupuoliyhteyteen kymmenien tai jopa satojen miesten kanssa. Asiaa ihmettelee Puheenvuoron blogissaan lakimies Valtteri Aaltonen.

– Pyydän pysähtymään ihan hetkeksi asian äärelle. 16-vuotias tyttö pakotetaan tulemaan raiskatuksi satoja kertoja, häntä hakataan, nöyryytetään, pidetään nälässä. Hyvinvointi-Suomessa. 2010-luvulla, Aaltonen kirjoittaa.

Helsingin Sanomien mukaan Helsingin hovioikeus päätti eilen, että tyttöä parittaneiden kahden miehen vankeustuomiot pysyvät voimassa. Miehet parittivat Suomeen houkuttelemaansa, väkivaltaisesti kohtelemaansa ja nälässä pitämäänsä tyttöä Helsingin kaduilla keväällä 2012. Tyttö ei saanut minkäänlaista osuutta rahoista.

Molempien miesten tuomiot olivat neljä vuotta ja muutama kuukausi vankeutta törkeästä ihmiskaupasta.

– Suomen lainsäädännön mukaan he istuvat siitä puolet, eli reilut kaksi vuotta, Aaltonen huomauttaa.

– Uskookohan joku ihan oikeasti, että tämä toimii kovaksikeitetyille ammattirikollisille pelotteena? Hyvin tuottoisa bisnes, pieni kiinnijäämisriski ja jos jäät kiinni, niin kaksi vuotta suomalaisessa vankilassa?

Aaltosen mukaan Suomella olisi teoriassa oikeus lähettää tuomitut kärsimään rangaistuksena kotimaassaan, mutta nämä pystyvät valituksilla estämään tämän toteuttamisen.

– Käytännössä siis tämäkin tuomio on suorastaan kutsu tulla harjoittamaan ihmiskauppaa Suomessa. Pahin mitä voi käydä on lyhyehkö aika vankilassa, jossa tienaa päivärahoina saman verran kuin rehellisessä työssä romaniassa, Aaltonen kirjoittaa.

Muun muassa Ylen MOT-ohjelma on kertonut, että suomalaisten vankiloiden suhteessa korkea palkkataso ja vankiloiden hyvät olot voivat osaltaan houkutella itäeurooppalaisia rikollisia Suomeen. Suomalaisessa avovankilassa vangin minimipalkka on korkeampi kuin esimerkiksi työntekijöiden yleinen minimipalkka Virossa.

Aaltonen ihmettelee muun muassa sitä, kuinka helpolla parittajat pääsevät raiskauksiin pakottamisesta.

–Jos ihmiskauppiaat olisivat suorittaneet raiskaukset itse, tuomio olisi ollut luultavasti selvästi kovempi, onko tämä jotenkin perusteltua? hän kirjoittaa.

Törkeän ihmiskaupan rangaistusasteikko, 2–10 vuotta, on hänen mielestään liian matala erityisesti alarajaltaan.

– Olennainen kysymys on, miksei se voisi olla kaksinkertainen? Tai nelinkertainen? Onko joku ihan oikeasti sitä mieltä, että 10 vuotta vankilassa olisi ollut liikaa suhteessa siihen, mitä nämä miehet tekivät? Aaltonen kirjoittaa.

Helsingin Sanomien mukaan miesten uhriksi joutunut romanialaistyttö oli ennen lähtöä varmistanut miehiltä erikseen, ettei hän joutu Suomessa prostituoiduksi. Miesten lupauksesta huolimatta totuus oli, että tytöllä oli kahden kuukauden aikana päivittäin noin viisi asiakasta. Hovioikeus katsoi miesten harhautuksen raskauttavaksi tekijäksi.